Un debat ple de rèpliques, dubtes i contradiccions

Fer una adaptació teatral d'El Capital de Marx és un acte intrínsecament arriscat. El primer risc és que en pot sortir una obra pretensiosa i avorrida com un lluç. En cas que se li vulgui donar una volta irònica el risc de fracàs és també molt elevat. El material és sensible i es pot pecar de frivolitat.

El treball que presenten el director francès Sylvain Creuzevault i la companyia d'Ores et déjà és, per contra, una peça brillant i extremadament lúcida, començant perquè l'equip ha trobat la manera convertir un manifest crític en una situació tangible i viva: Tot comença al Club dels Amics del Poble al Paris de 1848, entre la proclamació de la Segona República i la guerra que haurà d'esclatar al juny. Dins del Club aquests personatges discuteixen per tal de posar en evidència els secrets del sistema de producció capitalista. Però, com obrir una dialèctica en la qual pensar i actuar no es trepitgin mútuament? No hi ha cap resposta, i a la vegada hi és a totes les preguntes.

L'espectador és dins d'un debat ple de rèpliques, dubtes i contradiccions que arriba fins avui. No és fàcil seguir el fil de tot el que està passant a escena, però tot i així resulta impossible sortir-ne, perquè els personatges es tornen la pilota uns als altres amb un ritme desorbitat. És semblant a allò que passa amb els raïms i les campanades; les que no tens temps a mastegar te les empasses, i en acabar tots hem sobreviscut. El més excitant de tot plegat és saber que Creuzevault no vol mastegar res que vagi més enllà del que ell té a la boca i que veiem, en forma d'exquisit vòmit, a escena. Denota una confiança en l'espectador a la qual estem poc acostumats. Un cop fora, que cadascú s'apanyi amb la seva digestió.

Maria Junyent. Time Out, 26 juliol 2014

Qui té duros fuma puros

Barbut, pèl-roig i amb ulleres rodones de Valle-Inclán, Sylvain Creuzevault parla de pressa, com els actors de la seva companyia, construeix discursos carregats de contingut, com els personatges del seu espectacle i té el mateix look que la majoria dels actors de Le capital. Treguin les seves conclusions, senyors. Dimarts passat, a la trobada organitzada pel Festival Grec a la Virreina, Creuzevault va explicar el seu espectacle volent deixar clares bàsicament tres coses: que no es tracta d’una reconstrucció històrica, que no és pas una peça de teatre document, i que Le capital és una comèdia.  També va afirmar que ell no vol fer teatre polític, que de fet no sabria ni per on començar, i que les peces didàctiques de Bertolt Brecht tenien un sentit en l’espai i el temps en què van ser escrites (l’exili de l’autor i l’ascens del nazisme), que és quelcom, de moment, irrepetible. De fet, més que una presentació de l’espectacle va ser una mena de lliçó magistral, amb els periodistes prenent apunts a gran velocitat i la soferta intèrpret demanant a Creuzevault que fes pauses perquè ella pogués traduir (impecablement) els seus llarguíssims paràgrafs.

El director francès va dir que li interessa prendre l’obra de Karl Marx com una crítica i una reflexió sobre la relació del treball amb el capital, i reflexionar a partir d’aquí sobre el valor i el fetitxisme que apliquem actualment a les mercaderies. El seu espectacle no és una adaptació de l’obra de Marx, sinó que se situa en un moment molt concret: el mes de maig de 1848, a París, quan la nova assemblea constituent ha proclamat la Segona República francesa, elegida per sufragi universal directe masculí. Els protagonistes d’aquell moment històric (Raspail, Blanqui i companyia) tornen d’una manifestació i debaten els pros i els contres de passar del debat a l’acció, de la paraula als fets.

Passem ara a parlar de l’espectacle. El pròleg amb què comença és certament prometedor: un sol actor en escena, barbut i amb una mà pintada de negre, es transforma en Bertolt Brecht, Sigmund Freud i Michel Foucault al mateix temps i els fa conversar sobre la representació burgesa, la civilització o la traducció correcta del terme brecthià Verfremdungseffekt (distanciament o alienació?).

El panòptic que Foucault va analitzar com a metàfora de la nostra societat, i el teatre com el seu antònim. Les ombres xineses com a exemple de director escènic que no sap fer res de millor. La percepció i la civilització exemplificades amb uns cubs de colors que funcionen com nines russes. Llavors entren en escena els altres actors i comença el festival (intel·lectual, s’entén), una barreja entre peça documental, teatre didàctic i de tesi, justament el contrari del que el director ens havia promès a la xerrada amb els periodistes. Dues hores i mitja de text dit a tota pastilla (el tècnic dels subtítols, al qual reconeixem des d’aquí la seva titànica tasca, deuria acabar amb la mà enrampada), de teatre discursiu, de text farcit de contingut polític, social i econòmic. No es tracta pas d’un espectacle per a tots els públics, certament. Sylvain Creuzevault situa els seus actors en unes taules llarges com preparades per a una conferència, i manté encesos els llums de la sala durant tota la funció (cosa que el crític agraeix), fent que els espectadors es puguin dedicar a observar, quan s’avorreixen, la grada del davant i jugar al sempre fascinant joc de descobrir espectadors que s’adormen o badallen.

L’acció no és tal, escènicament parlant, sinó que és diàleg, discurs, debat, i els únics moments de respir escènic o de comèdia arriben quan s’introdueix una mica de moviment o joc teatral (el judici, el bou sacrificat, les cançons). Teatre de tesi, teatre de cites (els alemanys, sempre tan atents, tenen fins i tot un terme per descriure el gènere: Zitate Theater), “teatre d’art i assaig” en diríem si fóssim als anys setanta.

Els actors són bons, el muntatge s’aguanta, la posada en escena funciona força bé, però sortim del teatre esgotats. Diverses preguntes apareixen l’endemà, havent digerit i reposat l’espectacle. ¿És possible fer un teatre d’idees que entretingui i que sigui, sobretot, escènicament interessant? ¿L’única manera de trencar amb el drama burgès i la pièce bien faite és fer un espectacle-totxo? ¿Quina és la diferència entre escriure un assaig i posar un assaig en escena, entès com a gènere literari? ¿Quin grau de formació acadèmica necessita un espectador per gaudir d’un espectacle com aquest? Sempre va bé això de sortir del teatre amb preguntes al cap. I la darrera i més important: ¿Què volia dir-nos el director amb aquest espectacle? El savi refranyer català, sempre tan assenyat, ens ho respon amb una frase memorable, per simple i veritable: “Qui té duros fuma puros, qui no en té fuma paper.”
Oriol Puig Taulé. Núvol, 28 juliol 2014

‘El capital’, una pirueta sense xarxa

Tenen molt de mèrit tots dos. Tant el jove director francès Sylvain Creuzevault com també Ramon Simó, el director del Grec. El primer, per atrevir-se a portar a l'escena El capital, la gran obra de Karl Marx i manual totèmic del pensament polític. I l'altre, per programar-la en el festival. En aquests dies d'escàs risc en l'oferta escènica, un certamen com el Grec és l'únic reducte possible per a un muntatge atrevit i aclaparador, en el bon i el mal sentit de la paraula. Tant que no van ser poques les desercions el dia de l'estrena al Lliure.

Ni el llibre ni l'obra teatral són de digestió fàcil. De sortida, i de cop i volta, un sol actor posa en escena, i en conflicte, Freud, Foucault i Brecht. Primer i rotund avís. El to de farsa, de comèdia, que vol aportar Creuzevault gairebé és anecdòtic davant el torrent textual (i sobretitulat) que es prolonga durant dues hores i mitja. I no només perquè la quinzena d'intèrprets protagonitzin, en el segon acte, una assemblea clandestina durant la revolució francesa del 1848, dues dècades abans de la publicació d' El capital. Forma part d'aquesta agitada trobada Friedrich Engels, només com a convidat, i Marx és una esporàdica presència fantasmal a partir d'una màscara vermella (és clar). Per cert, no li hauria anat malament al públic una xuleta històrica del moment que retrata el muntatge. El públic francès potser s'ho sap al peu de la lletra; el català, no tant.

En aquesta assemblea es comencen a aportar incessants opinions sobre la plusvàlua, la utopia, el valor del treball, l'alienació, la mercantilització... La posada en escena és brillant i dinàmica, amb pinzellades de sa humor com el judici als revolucionaris Barbès, Raspail o Blanqui. És el moment en què descansa el debat en favor de més teatralitat i joc.

La sorpresa irromp en un tercer acte que fa un gir en el to d'una obra que perd el seu aspecte coral i guanya en confusió. Torna Marx, Grou-cho ara, al costat d'un Minotaure sacrificat. ¿Metàfora de l'origen ancestral del capitalisme? S'acaba El capital amb un altre mà a mà dialèctic, trufat d'una divertida interactuació amb el públic, sobre el valor de la mercaderia. Fi del profund debat i aplaudiment per a uns excel·lents intèrprets, còmplices d'una pirueta teatral sense xarxa de seguretat.
José Carlos Sorribes. El Periódico de Catalunya, 28 juliol 2014

